Vermaak uit die boonste rakke - Innibos 2018
Elke feesdag om 18:00 kry duisende Innibossers hulle sit en staan voor die Standard Bank-hoofverhoog vir ‘n musiekkonsert uit die boonste rak.
Dié konserte is produksies in eie reg en spog met groot name soos Junaita du Plessis, Riana Nel, Karen Zoid, Lianie May, The Parlotones, Theuns Jordaan en Ghoema-wenner Jo Black, om maar net ‘n paar te noem.
Vanaand by die JacarandaFM-konsert is Bok van Blerk, Elvis Blue, Kurt Darren, Karlien van Jaarsveld, Touch of Class en Elandré Schwartz aan die beurt.
Die meeste van dié name het geen bekendstelling nodig nie. Wie kan nie saamsing met Bok se “Afrikaner Sing”, “Land van Melk en Heuning” en “Steek die Vure Aan” nie? Elvis gee ons al jare “Rede om te Glo”, “Spore” en “Lighthouse”.
Kurt se “Kaalvoet Sokkie” en “Jy’s ‘n Legend” is al amper so gewild soos die megatreffers wat hom destyds bekend gemaak het. Karlien met haar “Geskeurde Jeans” “Sing vir die Liefde”.
‘n Relatiewe nuweling is Elandré. Hy het verlede jaar sy debuutalbum Kleindorp-dromer vrygestel. Liedjies soos “Afrikaans Sal Bly” en “Stilte Voor die Storm” is reeds baie gewild en hy is vinnig besig om links en regs aanhangers te werf.
Hy is vanaand in groot geselskap. Moenie die JacarandaFM-konsert misloop nie.
• Die show begin om 18:00 en toegang is ingesluit by die toegangsfooi tot die feesterrein. Dit kos R175.
Gouesirkelkaartjies beloop ‘n bykomende R120.